**Hvad betyder det internationale samarbejde?**

**FN** har i en årrække arbejdet på at bekæmpe de menneskeskabte klimaforandringer. Allerede i 1997 indgik medlemslandene den såkaldte Kyoto-protokol, hvor formålet var at mindske udledningen af drivhusgasser.

Et af de vigtigste instrumenter for FN i kampen mod klimaforandringerne har været afholdelsen af en række årlige klimakonferencer. De såkaldte **COP-møder** har haft som formål at lave bindende aftaler, der skal mindske CO2 udledningen og bekæmpe klimaforandringerne. Selvom det først med Paris-aftalen lykkedes at vedtage en bred juridisk bindende aftale, og COP-mødernes indflydelse på CO2 udledningen igennem tiden har været begrænset, har de alligevel haft en indirekte effekt. De har været med til at skabe en global bevidsthed om klimaet, og det har været med til at skabe større interesse og været med til at få klimaet på dagsordenen i mange lande.

Derudover udgiver FN også en lang række rapporter om bl.a. den globale udledning af drivhusgasser og klodens fortsatte temperaturstigninger. Et problem for FN er, at organisationen ganske vist kan samle medlemslandene og få dem til at indgå bindende aftaler, men FN har ikke nogen reel mulighed for at komme med sanktioner, hvis lande ikke lever op til aftalerne.

På trods af en øget global bevidsthed om klimaforandringerne og deres effekter og bindende aftaler mellem landene, fortsætter udledningen af drivhusgasser med at vokse. Bl.a. fordi Kina, Indien og andre lande oplever en velstandsstigning, der fører til, at flere får biler, og at industrierne udleder mere CO2. Samtidig har de allerede velstående lande i vesten ikke ønsket eller formået at reducere udledningen af CO2 i det tempo, der er blevet aftalt i f.eks. Paris-aftalen.

**Faktaboks: Danmark og internationale organisationer**

I international sammenhæng er Danmark en **småstat**. Det vil sige, at Danmark i sammenligning med mange andre lande har relativt begrænsede ressourcer i form af økonomisk og militær styrke. Derfor er et land som Danmark ofte meget afhængig af sine omgivelser og vil ofte tilpasse sig dem i større grad end vi vil forsøge at påvirke dem. Det betyder naturligvis ikke, at Danmark ikke på en række områder forsøger at gøre sin indflydelse gældende. Her er særligt internationale organisationer vigtige for en småstat som Danmark. De tre vigtigste søjler i dansk udenrigspolitik er FN, NATO og EU. Igennem samarbejdet i disse organisationer forsøger Danmark at gøre sin indflydelse gældende og dermed både påvirke den internationale udvikling og sikre landets sikkerhed.

**FN - den globale og idépolitiske søjle**

De Forenede Nationer er den mest betydningsfulde internationale organisation, hvor næsten alle verdens suveræne nationer er medlemmer. FN blev oprettet efter 2. Verdenskrig af en række lande der forpligtede sig på at bevare freden gennem internationalt samarbejde. Over tid er flere og flere lande blevet medlemmer, og FN arbejder med en lang række emner herunder beskyttelse af flygtninge, katastrofehjælp, fremme af demokrati, ligestilling, international sundhed og miljø og klima.

I modsætning til hvad mange tror, er FN ikke en verdensregering. FN er i stedet en frivillig sammenslutning af suveræne stater og kan kun gøre, hvad medlemsstaterne ønsker. FN har overordnet følgende formål: At bevare fred over hele verden, at skabe fredelige relationer mellem lande, at forbedre levevilkår for fattige og fremme menneskers grundlæggende rettigheder og frihed. Endelig skal FN være et forum, hvor nationerne fredeligt kan prøve at nå deres mål. I FN er særligt **Generalforsamlingen** og **Sikkerhedsrådet** vigtige organer, hvor de store beslutninger træffes.

**NATO – den atlantiske og militære søjle**

**NATO**, som er en militær forsvarsalliance, blev stiftet efter 2. Verdenskrig og har som formål at fremme sikkerhed i det nordatlantiske område. Redskaberne er militært, politisk og økonomisk samarbejde. NATO har i dag 29 medlemslande med USA som det centrale medlem, der bidrager med hovedparten af alliancens militær. NATO har lige siden organisationens oprettelse været med til at sikre Danmarks interesser i forhold til sikkerhed og forsvar. Helt centralt i NATO er idéen om det kollektive forsvar, som betyder, at et angreb på en af de allierede i NATO, skal betragtes som et angreb på alle allierede. Det kaldes også for **NATO's musketér-ed**. Så hvis Danmark angribes, er de andre medlemslande forpligtede på at forsvare os. Selv om NATO er en forsvarsalliance, er NATO også begyndt at arbejde på klimaområdet, da klimaproblemer også kan skabe grobund for militære konflikter.

**EU - den europæiske og økonomiske velstandssøjle**

**Den europæiske union** opstod som FN og NATO i kølvandet på 2. Verdenskrig og havde som formål at sikre fred, demokrati og økonomisk velstand i et Europa, der lå i ruiner efter krigen. Det væsentligste redskab var økonomisk samarbejde, fordi lande der var gensidigt økonomisk afhængige ikke ville gå i krig med hinanden. Over tid har det økonomiske fællesskab i samarbejdet udviklet sig, og EU arbejder nu med en lang række forskellige områder, herunder klima, miljø og udenrigspolitik. Centralt i samarbejdet er dog stadig det økonomiske område, hvor EU bl.a. arbejder for fri handel på tværs af grænser, har en fælles valuta og forsøger at arbejde for en økonomisk udvikling og vækst. Danmark har været medlem siden 1973, og EU har efter Storbritanniens udmeldelse 27 medlemslande. I EU er særligt EU-parlamentet, Ministerrådet, EU-kommissionen og EU-domstolen centrale organer, hvor de vigtige beslutninger træffes.